EL Επίσημη Εφημερίδα της Ευρωπαϊκής Ένωσης C 267/40

Αίτηση για την έκδοση προδικαστικής αποφάσεως, την οποία υπέβαλε το High Court of Justice (England and Wales), Chancery Division, στις 12 Αυγούστου 2009 — L’Oréal SA, Lancôme parfums et beauté & Cie SNC, Laboratoire Garnier & Cie, L’Oréal (UK) Limited κατά eBay International AG, eBay Europe SARL, eBay (UK) Limited, Stephan Potts, Tracy Ratchford, Marie Ormsby, James Clarke, Joanna Clarke, Glen Fox, Rukhsana Bi

(Υπόθεση C-324/09)

2009/C 267/71

Γλώσσα διαδικασίας: η αγγλική

Αιτούν δικαστήριο

High Court of Justice (England and Wales), Chancery Division

Διάδικοι στην υπόθεση της κύριας δίκης

Ενάγουσες: L’Oréal SA, Lancôme parfums et beauté & Cie SNC, Laboratoire Garnier & Cie, L’Oréal (UK) Limited

Εναγόμενοι: eBay International AG, eBay Europe SARL, eBay (UK) Limited, Stephan Potts, Tracy Ratchford, Marie Ormsby, James Clarke, Joanna Clarke, Glen Fox, Rukhsana Bi

Προδικαστικά ερωτήματα

1) Οσάκις δείγματα αρωμάτων και καλλυντικών σε φιαλίδια (ήτοι δείγματα που χρησιμοποιούνται για να επιδειχθούν τα οικεία προϊόντα στους καταναλωτές σε σημεία λιανικής πωλήσεως) και φιάλες όπου αυτά διατηρούνται για μετάγγιση σε φιαλίδια (ήτοι φιάλες από τις οποίες μπορούν να πληρωθούν φιαλίδια για να χορηγηθούν στους καταναλωτές ως δωρεάν δείγματα) που δεν προορίζονται για πώληση στους καταναλωτές (και συχνά φέρουν την ένδειξη «απαγορεύεται η πώληση» ή «δεν πωλείται χωριστά») παραδίδονται χωρίς χρέωση στους εγκεκριμένους διανομείς του δικαιούχου του εμπορικού σήματος, θεωρείται ότι τα εν λόγω αγαθά «διατίθενται στο εμπόριο» κατά την έννοια του άρθρου 7, παράγραφος 1, της πρώτης οδηγίας 89/104/ΕΟΚ (1) του Συμβουλίου, της 21ης Δεκεμβρίου 1988 («οδηγία περί εμπορικών σημάτων») και του άρθρου 13, παράγραφος 1, του κανονισμού 40/94/ΕΚ (2) του Συμβουλίου, της 20ής Δεκεμβρίου 1993, για το κοινοτικό σήμα («κανονισμός ΚΣ»);

2) Οσάκις έχει αφαιρεθεί από αρώματα και καλλυντικά, χωρίς τη συγκατάθεση του δικαιούχου του εμπορικού σήματος, το περίβλημα (ή άλλου είδους εξωτερική συσκευασία), το γεγονός αυτό συνιστά «θεμιτό λόγο» παρέχοντα στον δικαιούχο του εμπορικού σήματος τη δυνατότητα να αντιταχθεί στην μεταγενέστερη εμπορική εκμετάλλευση των χωρίς την εξωτερική συσκευασία τους προϊόντων κατά την έννοια του άρθρου 7, παράγραφος 2, της οδηγίας περί εμπορικών σημάτων και του άρθρου 13, παράγραφος 2, του κανονισμού ΚΣ;

3) Διαφέρει η απάντηση στο δεύτερο ερώτημα ανωτέρω αν: α) συνεπεία της αφαιρέσεως του περιβλήματος (ή άλλης εξωτερικής συσκευασίας), στα άνευ πλέον περιβλήματος προϊόντα δεν αναγράφονται οι πληροφορίες που απαιτείται να αναγράφονται κατά το άρθρο 6, παράγραφος 1, της οδηγίας 76/768/ΕΟΚ (3) του Συμβουλίου, της 27ης Ιουλίου 1976 («οδηγία περί καλλυντικών»), ειδικότερα δεν αναγράφεται ο κατάλογος των συστατικών ή η «ημερομηνία λήξεως»; β) συνεπεία της απουσίας των πληροφοριών αυτών, η προσφορά προς πώληση ή η πώληση των άνευ περιβλήματος προϊόντων συνιστά ποινικό αδίκημα σύμφωνα με τη νομοθεσία του κράτους μέλους της Κοινότητας εντός του οποίου διατίθενται προς πώληση ή πωλούνται από τρίτους τα προϊόντα αυτά;

4) Διαφέρει η απάντηση στο δεύτερο ερώτημα ανωτέρω αν η περαιτέρω εμπορική διάθεση βλάπτει ή είναι πιθανό να βλάψει την εικόνα των προϊόντων και, κατά συνέπεια, τη φήμη του εμπορικού σήματος; Σε περίπτωση καταφατικής απαντήσεως, πρέπει να τεκμαίρεται η πρόκληση του αποτελέσματος αυτού ή χρειάζεται να αποδειχθεί από τον δικαιούχο του εμπορικού σήματος;

5) Οσάκις ασκών μέσω διαδικτυακής αγοράς εμπόριο αγοράζει από διαχειριζόμενο μηχανή αναζητήσεως το δικαίωμα χρήσεως ενός σημείου το οποίο είναι πανομοιότυπο με καταχωρισμένο εμπορικό σήμα για να το χρησιμοποιεί ως λέξη-κλειδί, με αποτέλεσμα η μηχανή αναζητήσεως να εμφανίζει το εν λόγω σημείο στους χρήστες παραπέμποντας σε σύνδεσμο διαφημιζομένων που οδηγεί στην ιστοσελίδα του ασκούντος μέσω διαδικτυακής αγοράς εμπόριο, η εμφάνιση του σημείου στον σύνδεσμο διαφημιζομένων συνιστά «χρήση» του σημείου κατά την έννοια του άρθρου 5, παράγραφος 1, στοιχείο α′, της οδηγίας περί εμπορικών σημάτων και του άρθρου 9, παράγραφος 1, στοιχείο α′, του κανονισμού ΚΣ;

6) Οσάκις, πληκτρολογώντας τον σύνδεσμο διαφημιζομένων στον οποίο αναφέρεται το πέμπτο ερώτημα ανωτέρω, ο χρήστης οδηγείται κατευθείαν σε διαφημίσεις ή προσφορές προς πώληση προϊόντων πανομοιότυπων με τα προϊόντα για τα οποία το εμπορικό σήμα έχει καταχωριστεί υπό το αναρτηθέν στο Διαδίκτυο από τρίτους σημείο, μερικές από τις οποίες προσβάλλουν το δικαίωμα επί του εμπορικού σήματος και άλλες όχι, ανάλογα με τα διαφορετικά καθεστώτα που διέπουν τα οικεία προϊόντα, συνιστά τούτο χρήση του σημείου από τον ασκούντα μέσω διαδικτυακής αγοράς εμπόριο «σε σχέση με τα» προσβάλλοντα επί του σήματος δικαιώματα προϊόντα κατά την έννοια του άρθρου 9, παράγραφος 1, στοιχείο α′, του κανονισμού ΚΣ;

7) Οσάκις στα διαφημιζόμενα και προσφερόμενα προς πώληση στο Διαδίκτυο προϊόντα στα οποία αναφέρεται το έκτο ερώτημα ανωτέρω συμπεριλαμβάνονται προϊόντα τα οποία δεν τέθηκαν σε εμπορική κυκλοφορία στην αγορά εντός του ΕΟΧ από τον δικαιούχο του εμπορικού σήματος ή με τη συγκατάθεσή του, αρκεί, για να υπαχθεί η εν λόγω χρήση στο πεδίο εφαρμογής του άρθρου 5, παράγραφος 1, στοιχείο α′, της οδηγίας περί εμπορικών σημάτων και του άρθρου 9, παράγραφος 1, στοιχείο α′, του κανονισμού ΚΣ αλλά όχι στο πεδίο εφαρμογής του άρθρου 7, παράγραφος 1, της οδηγίας περί εμπορικών σημάτων ούτε στο πεδίο εφαρμογής του άρθρου 13, παράγραφος 1, του κανονισμού ΚΣ, το γεγονός ότι η διαφήμιση ή η προσφορά προς πώληση απευθύνεται σε καταναλωτές εντός του εδάφους που καλύπτει το εμπορικό σήμα ή ο δικαιούχος του εμπορικού σήματος καλείται να αποδείξει ότι η διαφήμιση ή η προσφορά προς πώληση συνεπάγεται κατ’ ανάγκη θέση των εν λόγω προϊόντων σε κυκλοφορία εντός του εδάφους που καλύπτει το εμπορικό σήμα;

8) Διαφέρουν ενδεχομένως οι απαντήσεις στα ερωτήματα 5 έως 7 ανωτέρω, αν η χρήση για την οποία παραπονείται ο δικαιούχος του εμπορικού σήματος συνίσταται στην εμφάνιση του σημείου στην ιστοσελίδα του ιδίου του ασκούντος μέσω διαδικτυακής αγοράς εμπόριο και όχι σε σύνδεσμο διαφημιζομένων;

9) Αν, για να εμπίπτει η εν λόγω χρήση στο πεδίο εφαρμογής του άρθρου 5, παράγραφος 1, στοιχείο α′, της οδηγίας περί εμπορικών σημάτων και του άρθρου 9, παράγραφος 1, στοιχείο α′, του κανονισμού ΚΣ, αλλά όχι στο πεδίο εφαρμογής του άρθρου 7, παράγραφος 1, της οδηγίας περί εμπορικών σημάτων και του άρθρου 13, παράγραφος 1, του κανονισμού ΚΣ, αρκεί η διαφήμιση ή η προσφορά προς πώληση να απευθύνεται σε καταναλωτές εντός του εδάφους που καλύπτει το εμπορικό σήμα: α) συνίσταται η εν λόγω χρήση στην ή περιλαμβάνει «την αποθήκευση πληροφοριών παρεχομένων από έναν αποδέκτη υπηρεσίας», κατά την έννοια του άρθρου 14, παράγραφος 1, της [οδηγίας 2000/31/ΕΚ του Ευρωπαϊκού Κοινοβουλίου και του Συμβουλίου, της 8ης Ιουνίου 2000, για ορισμένες νομικές πτυχές των υπηρεσιών της κοινωνίας της πληροφορίας, ιδίως του ηλεκτρονικού εμπορίου, στην εσωτερική αγορά] [(«οδηγία για το ηλεκτρονικό εμπόριο»)]; β) αν η χρήση δεν συνίσταται αποκλειστικά σε δραστηριότητες εμπίπτουσες στο πεδίο εφαρμογής του άρθρου 14, παράγραφος 1, της οδηγίας για το ηλεκτρονικό εμπόριο αλλά περιλαμβάνει και τέτοιες δραστηριότητες, απαλλάσσεται ο ασκών μέσω διαδικτυακής αγοράς εμπόριο της ευθύνης ενόσω η εν λόγω χρήση συνίσταται σε τέτοιες δραστηριότητες και, αν ναι, είναι δυνατή η επιδίκαση αποζημιώσεως ή άλλων οικονομικών αντισταθμισμάτων σε σχέση με την εν λόγω χρήση, καθόσον δεν ισχύει γι’ αυτήν απαλλαγή από την ευθύνη; γ) στην περίπτωση που ο ασκών μέσω διαδικτυακής αγοράς εμπόριο γνωρίζει ότι ορισμένα προϊόντα έχουν διαφημιστεί, προσφερθεί προς πώληση και πωληθεί στην ιστοσελίδα του, κατά παράβαση δικαιωμάτων επί καταχωρισμένων εμπορικών σημάτων, και ότι οι προσβολές αυτού του είδους είναι πιθανό να συνεχιστούν διά της διαφημίσεως, προσφοράς προς πώληση ή πωλήσεως του αυτού ή ομοειδών προϊόντων από τον ίδιο ή από διαφορετικούς χρήστες του Διαδικτύου, πρέπει να θεωρηθεί ότι «γνωρίζει πραγματικά» ή «έχει απλή γνώση» κατά την έννοια του άρθρου 14, παράγραφος 1, της οδηγίας για το ηλεκτρονικό εμπόριο;

10) Οσάκις οι υπηρεσίες ενός ενδιαμέσου, όπως είναι ο δραστηριοποιούμενος μέσω ιστοσελίδας, χρησιμοποιήθηκαν από τρίτον για να προσβάλει καταχωρισμένο εμπορικό σήμα, το άρθρο 11 της οδηγίας 2004/48 (4) [του Ευρωπαϊκού Κοινοβουλίου και του Συμβουλίου] της 29ης Απριλίου 2004, σχετικά με την επιβολή της προστασίας των δικαιωμάτων πνευματικής ιδιοκτησίας, επιβάλλει στα κράτη μέλη την υποχρέωση να εξασφαλίσουν ότι ο δικαιούχος του εμπορικού σήματος θα έχει τη δυνατότητα να ζητήσει και να επιτύχει την επιβολή ασφαλιστικών μέτρων κατά του ενδιαμέσου ώστε να αποτρέψει περαιτέρω προσβολές του εν λόγω εμπορικού σήματος, και όχι απλώς τη συνέχιση της συγκεκριμένης πράξεως προσβολής, αν δε η οδηγία επιβάλλει όντως τέτοια υποχρέωση, ποιο είναι το εύρος των ασφαλιστικών μέτρων που πρέπει να τίθενται στη διάθεση του θιγομένου;

(1) Πρώτη οδηγία 89/104/ΕΟΚ του Συμβουλίου, της 21ης Δεκεμβρίου 1988, για την προσέγγιση των νομοθεσιών των κρατών μελών περί σημάτων (EE L 40, σ. 1).

(2) EE L 11, σ. 1.

(3) Οδηγία 76/768/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθεσιών των κρατών μελών των αναφερομένων στα καλλυντικά προϊόντα (ΕΕ ειδ. έκδ. 13/004, σ. 145).

(4) EE L 157, σ. 45.